Polițiștii locali cer aplicarea condițiilor legale de muncă, respectarea normei de hrană și bani pentru zilele libere lucrate.
Federația Națională a Sindicatelor Unite din Poliția Locală România, afiliată la Blocul Național Sindical, arată că protestul va avea loc miercuri, între orele 10 și 13, în fața Guvernului României, mitingul fiind aprobat de Primăria Municipiului București.
Federația Națională a Sindicatelor Unite din Poliția Locală România solicită aplicarea condițiilor de muncă, prevăzute de Legea Poliției Locale nr. 155/2010, pentru polițiștii locali; acordarea valorilor normelor de hrană obligatorii, pentru personalul poliției locale conform Ordinului MDPLA nr. 893/2023, O.G. Nr.26/1994 și H.G. nr. 1474/2009 și acordarea unei compensații financiare personalului poliției locale, pentru munca desfășurată în zilele de weekend și sărbători legale. De asemenea, sindicaliștii cer și modificarea prevederilor OUG nr. 63/2010, în sensul înlocuirii sintagmei „1 post/1000 locuitori” cu „1 polițist local/1000 locuitori”.
Potrivit BNS, la începutul lunii decembrie 2023, Federația Națională a Sindicatelor Unite din Poliția Locală a demarat o campanie publică pentru a atrage atenția importanței existenței polițiștilor locali în societate, prin campania intitulată „șinoiexistăm”, scrie mediafax.ro.